РЕШЕНИЕ НА КОМИСИЯТА
от 22 септември 2008 година
за изготвяне на стандартния отчетен формуляр, посочен в член 17 от Регламент (ЕО) № 561/2006 на Европейския парламент и на Съвета
(нотифицирано под номер C(2008) 5123)
(текст от значение за ЕИП)
(2009/810/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (1), и по-специално член 25, параграф 2 от него,
като взе предвид становището на комитета, създаден съгласно член 18, параграф 1 от Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт (2),
като има предвид, че:
(1)
Стандартният формуляр, посочен в член 17, параграф 1 от Регламент (ЕО) № 561/2006, следва да се използва като средство, чрез което държавите-членки на всеки две години съобщават на Комисията необходимата информация за изготвянето на доклад за прилагането на посочения регламент, на Регламент (ЕИО) № 3821/85 и за напредъка във въпросните области.
(2)
Стандартният формуляр, установен преди с Решение 93/173/ЕИО на Комисията (3), сега следва да бъде актуализиран, за да се вземе под внимание, inter alia, развитието на правилата на Общността относно времето за шофиране и периодите на почивка.
(3)
Новите изисквания за отчетност, установени с Регламент (ЕО) № 561/2006 и Директива 2006/22/ЕО на Европейския парламент и на Съвета (4), които определят минималните условия за неговото прилагане, включват по-специално информация за националните изключения, предоставяни от държавите-членки съгласно член 13, параграф 1 от Регламент (ЕО) № 561/2006, и по-прецизни подробности за проверките, на които се подлагат превозните средства.
(4)
Директива 2002/15/ЕО на Европейския парламент и на Съвета от 11 март 2002 г. за организацията на работното време на лицата, извършващи транспортни дейности в автомобилния транспорт (5), допълва разпоредбите относно времето на шофиране, почивките по време на работа и периодите на почивка, предвидени в Регламент (ЕО) № 561/2006.
(5)
В съответствие с член 13, параграф 1 от Директива 2002/15/ЕО държавите-членки следва да докладват на Комисията на всеки две години за изпълнението на посочената директива. Този двугодишен период съвпада с предвидения в член 17, параграф 1 от Регламент (ЕО) № 561/2006.
(6)
Следователно поради съображения за административно удобство и ефективен мониторинг на въздействието на правилата на Общността в тази област е уместно да се предвиди включването на тази информация в стандартния формуляр,
ПРИЕ НАСТОЯЩОТО РЕШЕНИЕ:
Член 1
Стандартният формуляр, посочен в член 17, параграф 1 от Регламент (ЕО) № 561/2006, се изготвя в съответствие с образеца, даден в приложението към настоящото решение.
Член 2
Решение 93/173/ЕИО се отменя.
Позоваванията на отмененото решение се считат за позовавания на настоящото решение.
Член 3
Адресати на настоящото решение са държавите-членки.
Съставено в Брюксел на 22 септември 2008 година.